Roxanne
„Roxanne“ — ინგლისური როკ-ჯგუფ The Police-ის სიმღერა სადებიუტო სტუდიური ალბომიდან Outlandos d'Amour. მისი ტექსტი დაიწერა სტინგის მიერ, პარიზში გამართული კონცერტის შემდეგ. სათაური მომდინარეობს პიესის „სირანო დე ბერჟერაკი“ პერსონაჟისგან. ამ პიესის პოსტერი ეკიდა სასტუმროში, რომელშიც ტრიო დასახლდა. თავდაპირველად სტინგი სიმღერას ბოსა ნოვას სტილის კომპოზიციად განიხილავდა. სტიუარტ კოუპლენდის მიერ შემოთავაზებული იქნა ტანგოს რითმი (სიმღერის ფინალისთვის). სიმღერის დასაწყისში ჟღერს სიცილი და ატონალური აკორდი ფორტეპიანოზე. თავდაპირველად ჯგუფს „Roxanne“ არ მოსწონდა, მაგრამ მენეჯერი მაილზ კოუპლენდი მომავალს იმედით უყურებდა. სწორედ ამ სიმღერამ მოუტანა ჯგუფს პირველი კონტრაქტი A&M Records-თან. გამოცემის შემდეგ იგი წარმატებით არ სარგებლობდა, მაგრამ 1979 წლის აპრილში გამოსულმა განახლებულმა სინგლმა ბრიტანულ ჩარტში #12, ხოლო აშშ ჩარტში - #32 პოზიციები დაიკავა. იგი იქცა The Police-ისა და სტინგის კონცერტების მუდმივ ნომრად და შეტანილია ჯგუფის ყველა ოფიციალურ კრებულში.